ธปท.เปิดทางคลังขายพันธบัตร ไม่แข่งดูดเงิน
โพสต์ทูเดย์ &#8211; ธปท.ชี้ไตรมาสแรกปีนี้ไม่มีแผนออกพันธบัตรเพื่อดูดเงินแข่งกับพันธบัตรคลังที่เตรียมจะออกในวงเงิน 5-8 หมื่นล้าน มั่นใจพันธบัตรคลังไม่ทำให้สภาพคล่องในระบบตึงตัว&nbsp;
12 ม.ค. 2553

โพสต์ทูเดย์ – ธปท.ชี้ไตรมาสแรกปีนี้ไม่มีแผนออกพันธบัตรเพื่อดูดเงินแข่งกับพันธบัตรคลังที่เตรียมจะออกในวงเงิน 5-8 หมื่นล้าน มั่นใจพันธบัตรคลังไม่ทำให้สภาพคล่องในระบบตึงตัว  
นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยว่า แม้กระทรวงการคลังจะออกพันธบัตรออมทรัพย์ในวงเงินประมาณ  5-8 หมื่นล้านบาท ในช่วงปลายไตรมาสแรกปีนี้ เพื่อระดมเงินมาใช้ในโครงการการลงทุนไทยเข้มแข็ง 2553 ก็เชื่อว่า จะไม่กระทบกับสภาพคล่องในระบบ เนื่องจากเงินที่รัฐออกพันธบัตรไปไม่ได้หายไปไหน แต่ยังคงนำมาหมุนเวียนใช้อยู่ในระบบ ขณะที่เดียวกันสภาพคล่องส่วนเกินในระบบก็ยังมีอยู่สูงถึงประมาณ 4 เท่า หรือ สินทรัพย์สภาพคล่องของธนาคารพาณิชย์มีมากกว่า 2 ล้านล้าน สูงกว่าเกณฑ์ที่กำหนดให้กันสำรองตามกฎหมาย  
“การออกบอนด์ของคลัง ไม่น่าห่วง ไม่น่าจะกระทบต่อสภาพคล่องในระบบ เพราะในช่วงที่คลังออกบอนด์ ในส่วนของธปท.เราก็จะยังไม่มีแผนออก โดยในช่วงนี้ หรือ ในช่วงไตรมาสแรกของปีนี้ ก็ยังจะไม่มีแผนจะออกพันธบัตรออมทรัพย์ ธปท. โดยธปท.พร้อมที่จะดูแลสภาพคล่องในตลาดให้เหมาะสม  หรือ เมื่อสภาพคล่องตึงตัวธปท.ก็พร้อมที่จะออกพันบัตรดูดเงินน้อยลง ซึ่งขณะนี้ธปท.ยังมีเครื่องมือในการดูแลสภาพคล่องได้อย่างเพียงพอ” นางสุชาดากล่าว